Čedomir Minderović

**Čedomir Čedo Minderović** (Beograd, 31. oktobar 1912 — Delhi, 16. januar 1966) bio je jugoslovenski revolucionar, proleterski pesnik, književnik, učesnik Narodnooslobodilačke borbe i društveno-politički radnik Socijalističke Republike Srbije.

Minderović je autor nekih od najpoznatijih jugoslovenskih revolucionarnih pesama, među kojima su „Budi se istok i zapad“, štrajkačka "Himna zidara" iz 1936, „Jugoslavija“ i „Steg Partije”. Godine 1946. je pobedio na konkursu za himnu FNR Jugoslavije sa pesmom „Smelo smo pošli iz mraka i strave”, ali ona nikada nije zvanično usvojena.

## Biografija

Kao đak gimnazije pristupio je revolucionarnom omladinskom pokretu, zbog čega je kao maloletnik odgovarao pred Državnim sudom za zaštitu države i bio osuđen na šest meseci zatvora.

### Drugi svetski rat

Član Komunističke partije Jugoslavije (KPJ) i učesnik Narodnooslobodilačke borbe je od 1941. godine. Tokom NOR-a bio je na dužnostima: 
* političkog komesara bataljona u Posavskom partizanskom odredu,
* političkog komesara Šestog beogradskog bataljona u Prvoj proleterskoj brigadi,
* člana Politodela Druge proleterske brigade,
* rukovodilac Politodela Šeste istočnobosanske brigade,
* član Politodela 27. istoičnobosanske divizije 
* član Propagandnog odeljenja Vrhovnog štaba NOV i POJ.

Njegova prva supruga Katarina Keta Šer-Minderović bila je učesnica Narodnooslobodilačke borbe. Uhvaćena je i streljana u Šapcu 1942. godine.

### Period SFRJ

Posle oslobođenja Jugoslavije, nalazio se na funkcijama:
* član Agitpropa Centralnog komiteta KP Srbije,
* direktor Izdavačkog preduzeća „Prosveta“ iz Beograda
* generalni sekretar Saveza književnika Jugoslavije,
* predsednik Udruženja književnika Srbije, 
* upravnik Narodne biblioteke Srbije, od 1960. do 1965.

Bio je član Centralnog komiteta Saveza komunista Srbije i imao čin rezervnog potpukovnika JNA. Od 1957. godine se nalazio u diplomatskoj službi u Državnom sekretarijatu za inostrane poslove.

Umro je 16. januara 1966. godine u Delhiju, glavnom gradu Indije, gde se nalazio u diplomatskoj službi. Kremiran je, a njegova urna je 20. januara položena u Aleji zaslužnih građana na Novom groblju u Beogradu. Jedan je od prvih zaslužnih ličnosti sahranjenih u ovoj aleji, koja je izgrađena godinu dana pre njegove smrti.

Nosilac je Partizanske spomenice 1941. i drugih jugoslovenskih odlikovanja, među kojima je Orden narodnog oslobođenja.

## Književni rad
U svojim predratnim književnim delima prikazivao je bedu gradskih predgrađa i buntovnost političkih i socijalno potlačenih. U tom periodu objavio je nekoliko zbirki pesama i 1940. godine knjigu poetske proze „Uska ulica“. Tokom rata je pisao rodoljubive pesme, a posle rata je napisao:
* ratni dnevnik „Za Titom“, objavljen u Beogradu 1945. i 1959. godine,
* poemu „Povratak pesnika u ulicu koje više nema“, Zagreb 1949. godine,
* roman „Oblaci nad Tarom“, Beograd 1947. i 1958. godine,
* zbirku pesama „Gorke godine“, 1958. godine, 
* zbirku pesama „Potonula džungla“, 1959. godine, 
* roman „Poslednji koktel“, Beograd 1961. godine, 
* zbirku pesama „Film u tri epohe“, Beograd 1964. godine,
* zbirku pesama „Ogrlica za Nailu“, Beograd 1966. godine, 
* „Tragovi Indije“, 1966. godine.

Kao književnik Minderović je ostao upamćen kao modernista među socijalnim piscima. 

Pisaći sto Čedomira Minderovića nalazi se u Udruženja za kulturu, umetnost i međunarodnu saradnju „Adligat”.

## Reference

## Litetarura
* *[[Vojna enciklopedija]]* (knjiga peta). Beograd 1973. godina.
* *[[Leksikon Narodnooslobodilačkog rata|Leksikon Narodnooslobodilačkog rata i revolucije u Jugoslaviji 1941-1945]]* (prvi tom). „Narodna knjiga“ Beograd i „Partizanska knjiga“ Ljubljana, 1980. godina.